Javaslat A TANÁCS HATÁROZATA az Európai Unió és a Perui Köztársaság kormánya között a légi közlekedés bizonyos kérdéseiről létrejött megállapodás megkötéséről /* COM/2013/0424 final - 2013/0197 (NLE) */





INDOKOLÁS 1. A JAVASLAT HÁTTERE • A javaslat okai és céljai Az Európai Bíróság úgynevezett „nyitott égbolt” ügyekben hozott ítéletei nyomán a Tanács 2003. június 5-én harmadik országokkal folytatandó tárgyalások megkezdésére hatalmazta fel a Bizottságot annak érdekében, hogy a meglévő megállapodások egyes rendelkezéseinek helyébe uniós szintű megállapodás lépjen („horizontális felhatalmazás”). Ennek célja, hogy az Európai Unió valamennyi légi fuvarozója hátrányos megkülönböztetés nélkül férhessen hozzá az Európai Unió tagállamai és harmadik országok közötti légi útvonalakhoz, és a tagállamok és harmadik országok közötti kétoldalú légi közlekedési megállapodások összhangba kerüljenek az európai uniós joggal. • Háttér-információk A tagállamok és harmadik országok közötti nemzetközi légi közlekedési kapcsolatokat ez idáig a tagállamok és harmadik országok között létrejött kétoldalú légi közlekedési megállapodások, azok mellékletei és egyéb kapcsolódó kétoldalú vagy többoldalú szerződések szabályozták. A tagállamok kétoldalú légi közlekedési megállapodásainak a kijelölésre vonatkozó hagyományos záradékai ellentétesek az uniós joggal. Lehetővé teszik ugyanis egy harmadik ország számára, hogy az megtagadja, visszavonja vagy felfüggessze egy tagállam által kijelölt azon légi fuvarozó jogosítványait vagy engedélyeit, amelynek többségi tulajdona és tényleges ellenőrzése felett nem az adott tagállam vagy a tagállamban illetőséggel rendelkező személy vagy jogalany rendelkezik. Ez a tagállamok egyikében székhellyel rendelkező, de más tagállamban illetőséggel rendelkező személy vagy jogalany tulajdonában lévő és általa irányított európai uniós légi fuvarozókkal szembeni hátrányos megkülönböztetésnek minősül. Ez ellentétes az Európai Unió működéséről szóló szerződés 49. cikkével, amely kimondja, hogy az Európai Unió egy adott tagállamának állampolgárait a szabad letelepedés jogának gyakorlásakor ugyanolyan bánásmód illeti meg a fogadó tagállam területén, amilyenben az adott tagállam állampolgárai részesülnek. • Meglévő rendelkezések a javaslat által érintett területen A megállapodás rendelkezései az Európai Unió tagállamai és a Perui Köztársaság között létrejött 12 kétoldalú légi közlekedési megállapodás esetében váltják fel vagy egészítik ki a hatályos rendelkezéseket. • Összhang az Unió egyéb szakpolitikáival és célkitűzéseivel A megállapodás az Unió külső légi közlekedési politikájának alapvető célkitűzését szolgálja oly módon, hogy hatályos kétoldalú légi közlekedési megállapodásokat hoz összhangba az uniós joggal. 2. AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI • Konzultáció az érdekeltekkel A konzultáció módja, a legfontosabb célterületek és a válaszadók köre A tárgyalások során mindvégig egyeztetés folyt a tagállamokkal és az ágazat képviselőivel. Az észrevételek és felhasználásuk rövid ismertetése A tagállamoknak és az ágazat képviselőinek az észrevételeit a jogalkotók figyelembe vették. 3. A JAVASLAT JOGI ELEMEI • A javaslat összefoglalása A Bizottság a „horizontális felhatalmazás” mellékletében foglalt mechanizmusokkal és irányelvekkel összhangban egy olyan megállapodás megkötéséről folytatott tárgyalásokat a Perui Köztársasággal, amely a tagállamok és a Perui Köztársaság közötti meglévő kétoldalú légi közlekedési megállapodások egyes rendelkezéseinek helyébe lép. A megállapodás 2. cikke a kijelölésre vonatkozóan a hagyományos záradékok helyébe uniós záradékot léptet, amely az EU valamennyi légi fuvarozója számára lehetővé teszi, hogy éljen letelepedési jogával. Az 5. cikk feloldja az Európai Unió versenyjogi szabályaival való esetleges ellentmondásokat. • Jogalap Az EUMSZ 100. cikkének (2) bekezdése és 218. cikke (6) bekezdésének a) pontja. • A szubszidiaritás elve A javaslat teljes mértékben a Tanács által adott „horizontális felhatalmazáson” alapul, és figyelembe veszi az uniós jog és a kétoldalú légi közlekedési megállapodások tárgyát képező kérdéseket. • Az arányosság elve A megállapodás csak az uniós jognak való megfeleléshez szükséges mértékben módosítja vagy egészíti ki a kétoldalú légi közlekedési megállapodások rendelkezéseit. • A jogi aktus típusának megválasztása Az Európai Unió és a Perui Köztársaság közötti megállapodás a leghatékonyabb eszköz a tagállamok és a Perui Köztársaság között létrejött hatályos kétoldalú légi közlekedési megállapodásoknak az uniós joggal való összehangolására. 4. KÖLTSÉGVETÉSI HATÁSOK A javaslat nincs hatással az Európai Unió költségvetésére. 5. OPCIONÁLIS ELEMEK • Egyszerűsítés A javaslat eredményeképpen egyszerűsödik a jogi szabályozás. A tagállamok és a Perui Köztársaság közötti kétoldalú légi közlekedési megállapodások rendelkezéseit egyetlen uniós megállapodás rendelkezései váltják fel vagy egészítik ki. • A javaslat részletes magyarázata A Tanácsot a nemzetközi megállapodások aláírásának és megkötésének szokványos eljárásával összhangban felkérik, hogy hagyja jóvá az Európai Unió és a Perui Köztársaság közötti, a légi közlekedés bizonyos kérdéseit érintő megállapodás megkötéséről szóló határozatot. 2013/0197 (NLE) Javaslat A TANÁCS HATÁROZATA az Európai Unió és a Perui Köztársaság kormánya között a légi közlekedés bizonyos kérdéseiről létrejött megállapodás megkötéséről AZ EURÓPAI UNIÓ TANÁCSA, tekintettel az Európai Unió működéséről szóló szerződésre és különösen annak 100. cikke (2) bekezdésére, összefüggésben 218. cikke (6) bekezdésének a) pontjával, tekintettel az Európai Bizottság javaslatára, tekintettel az Európai Parlament egyetértésére, mivel: (1) A Tanács 2003. június 5-én hozott határozatával felhatalmazta a Bizottságot, hogy tárgyalásokat kezdeményezzen harmadik országokkal a meglévő kétoldalú megállapodások egyes rendelkezéseinek uniós szintű megállapodással való felváltásáról. (2) A(z) …/…/EU tanácsi határozattal[1] összhangban az Európai Unió és a Perui Köztársaság kormánya között a légi közlekedés bizonyos kérdéseiről létrejött megállapodást (a továbbiakban: megállapodás)[2] – későbbiekben történő lehetséges megkötésére is figyelemmel – aláírták és ideiglenesen alkalmazták. (3) A megállapodást az Európai Unió nevében jóvá kell hagyni, ELFOGADTA EZT A HATÁROZATOT: 1. cikk Az Európai Unió és a Perui Köztársaság kormánya között a légi közlekedés bizonyos kérdéseiről létrejött megállapodást[3] (a továbbiakban: megállapodás) a Tanács az Unió nevében jóváhagyja. A megállapodás szövegét mellékletként csatolták e határozathoz. 2. cikk A Tanács elnöke kijelöli azt a személyt, aki jogosult arra, hogy az Európai Unió nevében a megállapodás 8. cikkének (1) bekezdése szerinti értesítést megtegye, hogy kifejezze, az Európai Unió a megállapodást magára nézve jogilag kötelező erejűnek ismeri el. 3. cikk Ez a határozat az elfogadásának napján lép hatályba. Kelt Brüsszelben, -án/-én. a Tanács részéről az elnök MELLÉKLET MEGÁLLAPODÁS az Európai Unió és a Perui Köztársaság kormánya között a légi közlekedés bizonyos kérdéseiről AZ EURÓPAI UNIÓ egyrészről, és A PERUI KÖZTÁRSASÁG KORMÁNYA (a továbbiakban: Peru), másrészről (a továbbiakban: a felek) MEGÁLLAPÍTVA, hogy az Európai Unió számos tagállama és a Perui Köztársaság között olyan kétoldalú légiközlekedési megállapodások jöttek létre, amelyek az európai uniós joggal ellentétes rendelkezéseket tartalmaznak, MEGÁLLAPÍTVA, hogy az Európai Unió kizárólagos hatáskörrel rendelkezik számos olyan kérdésben, amelyre az Európai Unió tagállamai és harmadik országok között létrejött kétoldalú légiközlekedési megállapodások kiterjedhetnek, MEGÁLLAPÍTVA, hogy az európai uniós jog szerint a tagállamok valamelyikében székhellyel rendelkező európai uniós légi fuvarozóknak joguk van hátrányos megkülönböztetés nélkül hozzáférni az Európai Unió tagállamai és harmadik felek közötti légi útvonalakhoz, TEKINTETTEL az Európai Unió és egyes harmadik országok között létrejött azon megállapodásokra, amelyek az ilyen harmadik országokban illetőséggel rendelkező személyek és jogalanyok számára lehetővé teszik, hogy az európai uniós joggal összhangban engedélyezett légifuvarozói vállalkozásokban tulajdonjogot szerezzenek, FELISMERVE, hogy az Európai Unió tagállamai és a Perui Köztársaság között létrejött kétoldalú légiközlekedési megállapodások azon rendelkezéseit, amelyek ellentétesek az Európai Unió jogszabályaival, teljes összhangba kell hozni azokkal annak érdekében, hogy az Európai Unió és a Perui Köztársaság közötti légi szolgáltatások tekintetében szilárd jogi háttér jöjjön létre, és garantálható legyen az ilyen légi szolgáltatások folytonossága, MEGÁLLAPÍTVA, hogy az európai uniós jog értelmében a légi fuvarozók elvben nem köthetnek olyan megállapodásokat, amelyek hatással lehetnek az Európai Unió tagállamai közötti kereskedelemre, és a verseny megakadályozását, korlátozását vagy torzítását célozzák, illetve idézik elő, FELISMERVE, hogy az Európai Unió tagállamai és a Perui Köztársaság között létrejött kétoldalú légi közlekedési megállapodások azon rendelkezései, amelyek i. előírják vagy előnyben részesítik a vállalkozások közötti megállapodások, vállalkozástársulások által hozott döntések vagy összehangolt magatartások elfogadását, amelyek megakadályozzák, torzítják vagy korlátozzák a légi fuvarozók közötti versenyt az adott útvonalakon; vagy ii. bármely efféle megállapodás, határozat vagy összehangolt magatartás hatásait erősítik; vagy iii. a légi fuvarozókra vagy más magánjellegű gazdasági szereplőkre hárítják az olyan intézkedések meghozatalának felelősségét, amelyek megakadályozzák, torzítják vagy korlátozzák a légi fuvarozók közötti versenyt az adott útvonalakon, mind hozzájárulhatnak ahhoz, hogy a vállalkozásokra vonatkozó versenyszabályok veszítsenek hatékonyságukból, MEGÁLLAPÍTVA, hogy az Európai Uniónak e megállapodás keretében nem célja az Európai Unió és a Perui Köztársaság közötti légi forgalom mértékének növelése, az európai uniós légi fuvarozók és a Perui Köztársaság légi fuvarozói közötti egyensúly befolyásolása, sem a meglévő kétoldalú légiközlekedési megállapodások rendelkezéseinek a forgalmi jogok tekintetében történő módosítása, A KÖVETKEZŐKBEN ÁLLAPODTAK MEG: 1. CIKK Általános rendelkezések 1. E megállapodás alkalmazásában a „tagállamok” az Európai Unió tagállamait, az „EU-szerződések” az Európai Unióról szóló szerződést és az Európai Unió működéséről szóló szerződést jelenti. 2. Az 1. mellékletben felsorolt megállapodásokban szerződő félként szereplő tagállamok állampolgáraira való hivatkozásokat az Európai Unió valamennyi tagállamának állampolgáraira való hivatkozásként kell értelmezni. 3. Az 1. mellékletben felsorolt valamennyi megállapodásban az adott megállapodásban szerződő félként szereplő tagállam légi fuvarozóira vagy légitársaságaira való hivatkozásokat az Európai Unió bármely tagállama által kijelölt légi fuvarozókra vagy légitársaságokra való hivatkozásként kell értelmezni. 2. CIKK Valamely EU-tagállam általi kijelölés, engedélyezés és visszavonás 1. A 2. melléklet a) és b) pontjában felsorolt cikkek vonatkozó rendelkezéseinek helyébe a légi fuvarozóknak az Európai Unió valamely tagállama általi kijelölése, a légi fuvarozó részére a Perui Köztársaság által megadott engedélyek és jogosítványok kiadása, valamint a légi fuvarozó ilyen engedélyeinek vagy jogosítványainak megtagadása, visszavonása, felfüggesztése vagy korlátozása tekintetében e cikk (2) és (3) bekezdésének rendelkezései lépnek. 2. A valamely tagállam általi kijelölés kézhezvételekor a Perui Köztársaság a legrövidebb eljárási időn belül megadja a megfelelő engedélyeket és jogosítványokat, feltéve, hogy: a légi fuvarozó az EU-szerződések értelmében a kijelölő tagállamban székhellyel, és az európai uniós jognak megfelelő érvényes működési engedéllyel rendelkezik; és az üzemben tartási engedély kiadásáért felelős tagállam az előírások szerint hatékonyan és folyamatosan felügyeli a légi fuvarozó tevékenységét, valamint a kijelölésben egyértelműen meg van határozva az illetékes légiközlekedési hatóság; és a légi fuvarozó tulajdonjoga és tényleges ellenőrzése – közvetlenül vagy többségi tulajdon révén – tagállamok és/vagy tagállamokban illetőséggel rendelkező személyek vagy jogalanyok, és/vagy a 3. mellékletben felsorolt egyéb államok és/vagy azokban illetőséggel rendelkező személyek vagy jogalanyok kezében van. 3. A Perui Köztársaságnak jogában áll a tagállamok egyike által kijelölt légi fuvarozó engedélyeit vagy jogosítványait megtagadni, visszavonni, felfüggeszteni vagy korlátozni, amennyiben: a légi fuvarozó az EU-szerződések értelmében nem rendelkezik a kijelölő tagállamban székhellyel, vagy nem rendelkezik az európai uniós jognak megfelelő érvényes működési engedéllyel; vagy az üzemben tartási engedély kiadásáért felelős tagállam nem felügyeli hatékonyan vagy folyamatosan a légi fuvarozó tevékenységét, vagy az illetékes légiközlekedési hatóság a kijelölésben nincs egyértelműen meghatározva; vagy a légi fuvarozó tulajdonjoga vagy tényleges ellenőrzése – közvetlenül vagy többségi tulajdon révén – nem a tagállamok és/vagy a tagállamokban illetőséggel rendelkező személyek vagy jogalanyok, és/vagy a 3. mellékletben felsorolt egyéb államok és/vagy azokban illetőséggel rendelkező személyek vagy jogalanyok kezében van. Az e bekezdés szerinti jogainak gyakorlása során a Perui Köztársaság nem tesz különbséget az európai uniós légi fuvarozók között állampolgárságuk alapján. 3. CIKK Biztonság 1. A 2. melléklet c) pontjában felsorolt cikkek megfelelő rendelkezései kiegészülnek e cikk (2) bekezdésének rendelkezéseivel. 2. Ha a tagállamok egyike olyan légi fuvarozót jelöl ki, amelynek felügyeletét egy másik tagállam látja el és gyakorolja, akkor a légi fuvarozót kijelölő első tagállam és a Perui Köztársaság között létrejött megállapodásban foglalt biztonsági rendelkezések szerint a Perui Köztársaságot megillető jogok a biztonsági előírásoknak az adott második tagállam általi elfogadása, végrehajtása és betartatása során, valamint az adott légi fuvarozó működési engedélye tekintetében ugyanúgy érvényesülnek. 4. CIKK A légi járművek tüzelőanyagaira kivetett adók 1. E cikk (2) bekezdésének rendelkezései a 2. melléklet d) pontjában felsorolt cikkek kiegészítését szolgálják. 2. Bármely ellenkező értelmű rendelkezéstől eltérve a 2. melléklet d) pontjában felsorolt megállapodásokban foglaltak nem akadályozhatják meg a tagállamokat abban, hogy hátrányos megkülönböztetés nélkül adókat, illetékeket, vámokat vagy díjakat vessenek ki a területükön felvett olyan tüzelőanyagra, amelyet a Perui Köztársaság által kijelölt légi fuvarozók olyan légi járművei használnak, amelyek az adott tagállam területének egy pontja és az adott tagállam vagy egy másik tagállam területének egy másik pontja között közlekednek. 3. Bármely ellenkező értelmű rendelkezéstől eltérve, a 2. melléklet d) pontjában felsorolt megállapodásokban foglaltak nem akadályozhatják meg a Perui Köztársaságot abban, hogy megkülönböztetés nélkül adókat, illetékeket, vámokat vagy díjakat vessen ki a területükön felvett olyan tüzelőanyagra, amelyet valamely európai uniós tagállam által kijelölt légi fuvarozók olyan légi járművei használnak, amelyek a Perui Köztársaság területének két pontja között közlekednek. 4. A fent említettek nem teszik lehetővé a kabotázst. 5. CIKK A versenyszabályoknak való megfelelés 1. Bármely ellenkező értelmű rendelkezéssel ellentétben az 1. mellékletben felsorolt megállapodások i. semmilyen mértékben nem részesíthetik előnyben azoknak a vállalkozások közötti megállapodásoknak, vállalkozások társulásai által hozott döntéseknek vagy összehangolt magatartásoknak az elfogadását, amelyek a piaci versenyt akadályozzák, torzítják vagy korlátozzák; ii. nem erősítheti bármely efféle megállapodás, határozat vagy összehangolt magatartás hatásait; illetve iii. nem háríthatja a magánszektorbeli gazdasági szereplőkre a versenyt akadályozó, torzító vagy korlátozó intézkedések meghozatalának felelősségét. 2. Az 1. mellékletben felsorolt megállapodásoknak az e cikk (1) bekezdésével összeegyeztethetetlen rendelkezései nem alkalmazhatók. 6. CIKK A megállapodás mellékletei E megállapodás mellékletei a megállapodás elválaszthatatlan részét képezik. 7. CIKK Felülvizsgálat és módosítás A felek kölcsönös megegyezés alapján bármikor felülvizsgálhatják vagy módosíthatják ezt a megállapodást. 8. CIKK Hatálybalépés és ideiglenes alkalmazás 1. Ez a megállapodás azon a napon lép hatályba, amelyen a felek írásban értesítették egymást arról, hogy a megállapodás hatálybalépéséhez szükséges belső eljárásaik lezárultak. 2. Az (1) bekezdéstől eltérve a felek megegyeznek abban, hogy e megállapodást ideiglenesen alkalmazzák az azt a napot követő első hónap első napjától, amelyen értesítik egymást a szükséges eljárások lezárultáról. 3. Ez a megállapodás valamennyi, az 1. mellékletben felsorolt megállapodásra és egyéb megegyezésre alkalmazandó, beleértve azokat is, amelyek e megállapodás aláírásának napján még nem léptek hatályba, és amelyeket nem alkalmaznak ideiglenesen. 9. CIKK Megszűnés 1. Abban az esetben, ha az 1. mellékletben felsorolt megállapodások egyike hatályát veszti, e megállapodás minden olyan rendelkezése, amely az adott megállapodásra vonatkozik, szintén hatályát veszti. 2. Abban az esetben, ha az 1. mellékletben felsorolt összes megállapodás hatályát veszti, ez a megállapodás is hatályát veszti. FENTIEK HITELÉÜL, az alulírott, erre kellően feljogosított meghatalmazottak aláírták ezt a megállapodást. Kelt […]-ban/-ben, a(z) […] év […] havának […] napján, két-két eredeti példányban angol, bolgár, cseh, dán, észt, finn, francia, görög, holland, lett, lengyel, litván, magyar, máltai, német, olasz, portugál, román, spanyol, svéd, szlovák és szlovén nyelven. Eltérés esetén az angol nyelvű szöveg az irányadó. AZ EURÓPAI UNIÓ RÉSZÉRŐL: A PERUI KÖZTÁRSASÁG RÉSZÉRŐL: 1. melléklet A megállapodás 1. cikkében említett megállapodások jegyzéke A Perui Köztársaság és az Európai Unió tagállamai között létrejött azon légi közlekedési megállapodások és egyéb megegyezések, illetve azok módosításai, amelyeket e megállapodás aláírásának napján már megkötöttek, aláírtak vagy parafáltak. - A Belga Királyság kormánya és a Perui Köztársaság kormánya között létrejött, 1967. december 29-én Limában aláírt légi közlekedési megállapodás (a továbbiakban a 2. mellékletben: Peru–Belgium megállapodás); - A Belga Királyság kormánya és a Perui Köztársaság kormánya közötti, 2009. május 28-án Limában parafált légi közlekedési megállapodás (a továbbiakban a 2. mellékletben: a 2009. évi Peru–Belgium megállapodástervezet); - A Dán Királyság kormánya és a Perui Köztársaság kormánya között létrejött, 1960. július 14-én Limában aláírt kétoldalú légi közlekedési megállapodás (a továbbiakban a 2. mellékletben: Peru–Dánia megállapodás); - A Francia Köztársaság és a Perui Köztársaság között a közlekedésről létrejött, 1959. április 23-án Limában aláírt megállapodás (a továbbiakban a 2. mellékletben: Peru–Franciaország megállapodás); - A Német Szövetségi Köztársaság és a Perui Köztársaság között létrejött, 1962. április 30-án Limában aláírt légi közlekedési megállapodás (a továbbiakban a 2. mellékletben: Peru–Németország megállapodás); - Az Olasz Köztársaság kormánya és a Perui Köztársaság kormánya között létrejött, 1964. március 17-én Limában aláírt kétoldalú légi közlekedési megállapodás (a továbbiakban a 2. mellékletben: Peru–Olaszország megállapodás); - A Holland Királyság kormánya és a Perui Köztársaság kormánya között létrejött, a menetrend szerinti légi közlekedésről szóló megállapodástervezet, amelyet a 2001. június 27-én Limában aláírt egyetértési nyilatkozat B. mellékleteként parafáltak (a továbbiakban a 2. mellékletben: Peru–Hollandia megállapodástervezet); - A Spanyol Királyság kormánya és a Perui Köztársaság kormánya között létrejött, 1954. március 31-én Limában aláírt légi közlekedési megállapodás (a továbbiakban a 2. mellékletben: Peru–Spanyolország megállapodás); - A Spanyol Királyság és a Perui Köztársaság között létrejött légiközlekedési megállapodástervezet, amelyet a 2005. április 6-án Madridban aláírt kölcsönösen elfogadott jegyzőkönyv II. mellékleteként parafáltak (a továbbiakban a 2. mellékletben: Peru–Spanyolország megállapodástervezet); - A Svéd Királyság kormánya és a Perui Köztársaság kormánya között létrejött, 1960. július 14-én Limában aláírt kétoldalú légi közlekedési megállapodás (a továbbiakban a 2. mellékletben: Peru–Svédország megállapodás); - Nagy-Britannia és Észak-Írország Egyesült Királyságának kormánya és a Perui Köztársaság kormánya között létrejött, a területeik között és azokon túli légi közlekedési szolgáltatásokról szóló, 1947. december 22-én Limában aláírt megállapodás (a továbbiakban a 2. mellékletben: Peru–Egyesült Királyság megállapodás); - Nagy-Britannia és Észak-Írország Egyesült Királysága és a Perui Köztársaság között létrejött légi közlekedési megállapodástervezet, amelyet a két állam légi közlekedési hatóságainak 2004. május 26-án Limában aláírt egyetértési nyilatkozatának B. mellékleteként parafáltak (a továbbiakban a 2. mellékletben: 2004. évi Peru–Egyesült Királyság megállapodástervezet). 2. melléklet Az 1. mellékletben felsorolt megállapodásokban szereplő és a megállapodás 2–4. cikkében említett cikkek jegyzéke a) Kijelölés: A Peru–Belgium megállapodás 3. cikke; A Peru–Németország megállapodás 3. cikke; A Peru–Olaszország megállapodás 3. cikke; A Peru–Hollandia megállapodástervezet 3. cikke; b) Engedélyek és jogosítványok megtagadása, visszavonása, felfüggesztése vagy korlátozása: A Peru–Belgium megállapodás 5. cikke; A Peru–Dánia megállapodás 7. cikke; A Peru–Franciaország megállapodás 5. cikke; A Peru–Németország megállapodás 4. cikke; A Peru–Olaszország megállapodás 4. cikke; A Peru–Hollandia megállapodástervezet 4. cikke; A Peru–Spanyolország megállapodás 11. cikke; A Peru–Svédország megállapodás 7. cikke; A Peru–Egyesült Királyság megállapodás 4. cikke; c) Biztonság: A 2009. évi Peru–Belgium megállapodástervezet 7. cikke; A Peru–Hollandia megállapodástervezet 15. cikke; d) A légi járművek tüzelőanyagaira kivetett adók: A Peru–Belgium megállapodás 6. cikke; A 2009. évi Peru–Belgium megállapodástervezet 11. cikke; A Peru–Dánia megállapodás 4. cikke; A Peru–Franciaország megállapodás 2. cikke; A Peru–Németország megállapodás 6. cikke; A Peru–Olaszország megállapodás 5. cikke; A Peru–Hollandia megállapodástervezet 10. cikke; A Peru–Spanyolország megállapodás 5. cikke; A 2005. évi Peru–Spanyolország megállapodástervezet 5. cikke; A Peru–Svédország megállapodás 4. cikke; A 2004. évi Peru–Egyesült Királyság megállapodástervezet 8. cikke. 3. melléklet A megállapodás 2. cikkében említett egyéb államok jegyzéke (a) Az Izlandi Köztársaság (az Európai Gazdasági Térségről szóló megállapodás alapján); (b) A Liechtensteini Hercegség (az Európai Gazdasági Térségről szóló megállapodás alapján); (c) A Norvég Királyság (az Európai Gazdasági Térségről szóló megállapodás alapján); (d) A Svájci Államszövetség (az Európai Közösség és a Svájci Államszövetség közötti légi közlekedési megállapodás alapján). [1] HL C […], […], […]. o. [2] HL C […], […], […]. o. [3] A megállapodást a HL L… számának … oldalán hirdették ki, az aláírásáról szóló határozattal együtt.